U-I-21/01
Natisni
Opravilna št.:
U-I-21/01
Datum odločitve:
20. 11. 2003
ECLI:
ECLI:SI:USRS:2003:U.I.21.01
Akt:
Statut Občine Idrije (Uradni list RS, št. 50/95, 63/98, 68/98, 1/01 in 33/01), 6. čl., 4. odst. 100. čl.
Izrek:
Pobuda za začetek postopka za oceno ustavnosti in zakonitosti 6. člena in četrtega odstavka 100. člena Statuta Občine Idrije (Uradni list RS, št. 50/95, 63/98, 68/98, 1/01 in 33/01) se zavrže.
Evidenčni stavek:
Ustavno sodišče zavrže pobudo, če pobudnik kot predsednik občinskega odbora politične stranke ne izkaže svojega neposrednega (osebnega) pravnega interesa za vložitev navedene pobude.
Geslo:
1.4.9.2 - Ustavno sodstvo - Postopek - Stranke - Interes.

1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.

1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Bojan Božič, Idrija
Datum vloge:
24. 1. 2001
Vrsta odločitve:
sklep
Vrsta rešitve:
zavrženje
Dokument:
US22859
Dokument v PDF obliki:
U-I-21-01.pdf
118 KB
Prenesite datoteko
U-I-21/01-7
20. 11. 2003
SKLEP
Ustavno sodišče je v postopku za preizkus pobude Bojana Božiča iz Idrije na seji dne 20. novembra 2003
sklenilo:
Pobuda za začetek postopka za oceno ustavnosti in zakonitosti 6. člena in četrtega odstavka 100. člena Statuta Občine Idrije (Uradni list RS, št. 50/95, 63/98, 68/98, 1/01 in 33/01) se zavrže.
O b r a z l o ž i t e v
1. Pobudnik navaja, da je Občinski svet Občine Idrija sprejel izpodbijani določbi Statuta Občine Idrije (v nadaljevanju Statut), ki sta očitno nezakoniti in ogrožata z Ustavo zagotovljene pravice občanov Občine Idrije. Pravni interes utemeljuje z dejstvom, da je Socialdemokratska stranka (v nadaljevanju SDS) na lokalnih volitvah sodelovala in kandidirala svoje kandidate v svete krajevnih skupnosti. Pobudnik izpodbija spremembo imena prejšnje Krajevne skupnosti Idrija v krajevno skupnost z imenom Mesto (6. člen Statuta) in meni, da se je preimenovanje opravilo na podlagi vloženega amandmaja skupine svetnikov, ne da bi bila poprej ugotovljen interes občanov na zboru občanov ali z referendumom. Uveljavlja kršitev 14., 138., 139., 140., 153. in 155. člena Ustave. Meni tudi, da so bile s sprejemom izpodbijane določbe kršene pravice občanov do neposrednega sodelovanja pri odločanju v občini. Izpodbija tudi četrti odstavek 100. člena, ki določa, da so sredstva nadomestila za uporabo stavbnega zemljišča, zbrana na območju krajevne skupnosti, namenjena uporabi na območju iste krajevne skupnosti. Meni, da izpodbijana določba daje krajevnim skupnostim položaj, ki ga na podlagi Zakona o lokalni samoupravi (Uradni list RS, št. 72/93 in nasl. - ZLS)ne morejo imeti. Uvedba domicilnega principa pri uporabi nadomestil za uporabo stavbnega zemljišča naj bi pomenila poseg v pravice lokalne skupnosti glede zakonsko določenega obsega njenega financiranja in v zmožnost izvajanja občinskih nalog.
2. V skladu z drugim odstavkom 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Drugi odstavek 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj.
3. Pobudnik vlaga pobudo kot predsednik Občinskega odbora SDS Idrija in kot svetnik v Občinskem svetu Občine Idrija. Pobudi ne prilaga nobenega pooblastila, zapisnika Občinskega odbora ali pravil SDS, na podlagi katerih bi bilo razvidno, da vlaga pobudo v imenu Občinskega odbora SDS Idrija. Zato je Ustavno sodišče moralo ugotoviti, ali ima pobudnik kot predsednik občinskega odbora politične stranke neposreden (oseben) pravni interes za vložitev pobude. Pobudnik svojega neposrednega pravnega interesa za vložitev navedene pobude ne izkazuje. Neposrednega pravnega interesa za izpodbijanje predpisov namreč ni mogoče utemeljevati z delovanjem politične stranke, katere član je pobudnik, kot tudi ne s splošnim pravnim interesom občanov Občine Idrije. Pobudnik tudi kot svetnik Občinskega sveta Občine Idrije ne izkazuje neposrednega pravnega interesa za izpodbijanje določb Statuta.
Pravni interes za izpodbijanje posameznih določb Statuta bi imel le, če bi izkazal, da izpodbijani določbi posegata neposredno v njegov pravni položaj, ki ga ima kot svetnik. Izpodbijani določbi se nanašata na spremembo imena krajevne skupnosti in na uporabo sredstev nadomestila za uporabo stavbnega zemljišča ter zato neposredno ne posegata v pravni položaj pobudnika kot svetnika Občinskega sveta Občine Idrija.
4. Ker pobudnik ni izkazal pravnega interesa za izpodbijanje v izreku navedenih določb Statuta, je Ustavno sodišče pobudo zavrglo.
5. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić
zanjo
podpredsednik
dr. Janez Čebulj